Qui és Cati Plana i Cerdà?
Cati Plana i Cerdà (Figueres, 13 d'agost de 1976) és una etnomusicòloga, compositora i intèrpret d'acordió diatònic catalana.
Nascuda a Figueres (Alt Empordà), inicià els seus estudis musicals amb el piano. Als deu anys entrà en contacte amb l'acordió diatònic de la mà d'Artur Blasco, Francesc Marimon  i els vells acordionistes del Pirineu aplegats a les trobades d'Arsèguel. Continuà la seva formació instrumental amb Antoine Dénize, Patrick Cadeillan, Alain Floutard, Mario Salvi, Maties Mazarico, Vincenzo Caglioti, Pierre Marie Blajà, Andy Cutting, Brian McNeill, Norbert Pignol i Stéphane Millere. Alhora, complementà els seus estudis musicals amb cursos d'improvisació, harmonia, arranjaments, trombó i informàtica musical al Taller de Músics de Barcelona. Es va diplomar en Magisteri Musical i llicencià en Història i Ciències de la Música per la Universitat Autònoma de Barcelona, on també cursà estudis d'Etnomusicologia. El 2011 obtingué a l'Escola Superior de Música de Catalunya el Grau Superior en Música Tradicional, especialitat acordió.[cal citació]
Com a acordionista  destaca el seu treball amb grups i solistes com Sol de Nit, Marsupialis, Adolfo Osta, Torb, A Granel, La Suegra de King Kong i el duet d'acordió i viola de roda amb Marc Egea. Forma part de Marsupialis, La Viu-Viu, Els Tres Peus del Gat, Tren Seeger  i El Pont d'Arcalís (on substitueix Artur Blasco, fundador del grup). Des dels anys noranta ha passat per diverses formacions de música tradicional a Catalunya i a Euskadi, com Les Violines, Marc Egea, Sol de Nit, Tapia eta Leturia, Los Sirgadors i Adolfo Osta.
Des del 2006 és professora d'acordió diatònic a l'Escola Superior de Música de Catalunya, a l'Escola Folk del Pirineu, al Taller de Músics de Barcelona i a l'Aula de Músiques de la Terra de Tortosa, També ha estat docent a l'Aula de Música Tradicional i Popular del Centre Artesà Tradicionàrius i ha realitzat cursos i tallers arreu de Catalunya, al País Valencià i a Holanda.[cal citació]
Els seus treballs d'investigació han estat importants en la catalogació del fons documental del Museu de l'Acordió d'Arsèguel, població que acull la Trobada Internacional d'Acordionistes del Pirineu.
És una etnomusicòloga, compositora i intèrpret d'acordió diatònic catalana.